Title: กฎกระทรวงการกำหนดประเภทผู้ได้รับใบอนุญาตประกอบการขนส่งที่ต้องจัดให้มีสมุดประจำรถ ประวัติผู้ประจำรถ รายงานการขนส่ง และรายงานอุบัติเหตุที่เกิดจากการขนส่ง พ.ศ. 2559

กฎกระทรวง

กฎกระทรวง
การกำหนดประเภทผู้ได้รับใบอนุญาตประกอบการขนส่ง
ที่ต้องจัดให้มีสมุดประจำรถ
ประวัติผู้ประจำรถ รายงานการขนส่ง
และรายงานอุบัติเหตุที่เกิดจากการขนส่ง
พ.ศ. ๒๕๕๙

อาศัยอำนาจตามความในมาตรา
๗ และมาตรา ๓๕ แห่งพระราชบัญญัติการขนส่งทางบก พ.ศ. ๒๕๒๒ รัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ
๑[๑]  กฎกระทรวงนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

ข้อ
๒  ให้ยกเลิก
(๑)
กฎกระทรวง ฉบับที่ ๕๐ (พ.ศ. ๒๕๓๗) ออกตามความในพระราชบัญญัติการขนส่งทางบก พ.ศ.
๒๕๒๒
(๒)
กฎกระทรวง ฉบับที่ ๕๘ (พ.ศ. ๒๕๔๙) ออกตามความในพระราชบัญญัติการขนส่งทางบก พ.ศ.
๒๕๒๒

ข้อ
๓  ผู้ได้รับใบอนุญาตประกอบการขนส่งดังต่อไปนี้
ต้องจัดทำสมุดประจำรถ ประวัติผู้ประจำรถ รายงานการขนส่ง และรายงานอุบัติเหตุที่เกิดจากการขนส่ง
(๑)
ผู้ได้รับใบอนุญาตประกอบการขนส่งประจำทางด้วยรถที่ใช้ในการขนส่งผู้โดยสาร
(๒)
ผู้ได้รับใบอนุญาตประกอบการขนส่งไม่ประจำทางด้วยรถที่ใช้ในการขนส่งผู้โดยสาร หรือรถที่ใช้ในการขนส่งสัตว์หรือสิ่งของ
(๓)
ผู้ได้รับใบอนุญาตประกอบการขนส่งโดยรถขนาดเล็ก
(๔)
ผู้ได้รับใบอนุญาตประกอบการขนส่งส่วนบุคคลด้วยรถที่ใช้ในการขนส่งผู้โดยสาร หรือรถที่ใช้ในการขนส่งสัตว์หรือสิ่งของ
(๕)
ผู้ได้รับใบอนุญาตประกอบการขนส่งระหว่างประเทศด้วยรถที่ใช้ในการขนส่งผู้โดยสาร หรือรถที่ใช้ในการขนส่งสัตว์หรือสิ่งของ
ผู้ได้รับใบอนุญาตประกอบการขนส่งตามวรรคหนึ่ง
ที่ได้ติดตั้งและใช้เครื่องบันทึกข้อมูลการเดินทางของรถตามที่กรมการขนส่งทางบกประกาศกำหนด
ให้ถือว่าได้ดำเนินการจัดทำสมุดประจำรถแล้ว

ข้อ
๔  ผู้ได้รับใบอนุญาตประกอบการขนส่งที่ได้จัดทำสมุดประจำรถตามข้อ
๓ วรรคหนึ่ง ต้องควบคุมและกำกับดูแลให้ผู้ขับรถซึ่งปฏิบัติหน้าที่ขับรถทำการบันทึกข้อมูลรายการในสมุดประจำรถให้ครบถ้วนถูกต้องอย่างสม่ำเสมอและเก็บไว้ประจำรถทุกคัน
ซึ่งอย่างน้อยต้องมีรายการ ดังต่อไปนี้
(๑)
ผู้ได้รับใบอนุญาตประกอบการขนส่ง
(๒)
รถที่ใช้ประกอบการขนส่ง
(๓)
ผู้ขับรถ
(๔)
เส้นทางหรือสถานที่ทำการขนส่ง ระยะทางที่ทำการขนส่ง และเวลาที่ทำการขนส่ง
ผู้ได้รับใบอนุญาตประกอบการขนส่งต้องจัดเก็บสมุดประจำรถเล่มเดิมซึ่งได้มีการบันทึกข้อมูลรายการจนเต็มแล้วไว้
ณ
ที่ทำการหรือสำนักงานของผู้ได้รับใบอนุญาตประกอบการขนส่งนั้นเป็นเวลาอย่างน้อยหนึ่งปี

ข้อ
๕  ผู้ได้รับใบอนุญาตประกอบการขนส่งต้องจัดทำประวัติผู้ประจำรถซึ่งปฏิบัติหน้าที่กับตนเก็บไว้
ณ ที่ทำการหรือสำนักงานตลอดเวลาที่ผู้ประจำรถนั้นปฏิบัติหน้าที่
และแจ้งให้กรมการขนส่งทางบกทราบภายในสิบห้าวันนับแต่วันที่ผู้ประจำรถได้ปฏิบัติหน้าที่กับตน
ซึ่งอย่างน้อยต้องมีรายการ ดังต่อไปนี้
(๑)
ผู้ได้รับใบอนุญาตประกอบการขนส่ง
(๒)
ชื่อผู้ประจำรถ ใบอนุญาตผู้ประจำรถ และตำแหน่ง
(๓)
ระยะเวลารับเข้าทำงาน และการเลิกจ้าง
(๔)
การเปลี่ยนแปลงรายละเอียดตาม (๒) หรือ (๓)
ผู้ได้รับใบอนุญาตประกอบการขนส่งต้องปรับปรุงข้อมูลประวัติผู้ประจำรถตามวรรคหนึ่งให้ถูกต้องและครบถ้วนอย่างสม่ำเสมอ
ในกรณีที่มีการเปลี่ยนแปลงข้อมูลประวัติผู้ประจำรถ จะต้องแจ้งให้กรมการขนส่งทางบกทราบภายในสิบห้าวันนับแต่วันที่มีการเปลี่ยนแปลงข้อมูลดังกล่าว
ผู้ได้รับใบอนุญาตประกอบการขนส่งต้องจัดเก็บข้อมูลประวัติผู้ประจำรถซึ่งพ้นจากการปฏิบัติหน้าที่ในกิจการของตนไว้
ณ ที่ทำการหรือสำนักงานของผู้ได้รับใบอนุญาตประกอบการขนส่งเป็นเวลาอย่างน้อยหนึ่งปีนับแต่วันที่ผู้ประจำรถนั้นพ้นจากการปฏิบัติหน้าที่

ข้อ
๖  ผู้ได้รับใบอนุญาตประกอบการขนส่งต้องจัดทำรายงานการขนส่งซึ่งอย่างน้อยต้องมีรายการ
ดังต่อไปนี้
(๑)
ผู้ได้รับใบอนุญาตประกอบการขนส่ง
(๒)
รถที่ใช้ประกอบการขนส่ง
(๓)
ผู้ประจำรถ
(๔)
ประเภทและปริมาณสินค้า หรือจำนวนผู้โดยสาร
(๕)
เส้นทางพร้อมทั้งสถานที่หยุดและจอด หรือสถานที่ทำการขนส่ง
(๖)
จำนวนเที่ยว
ผู้ได้รับใบอนุญาตประกอบการขนส่งต้องส่งรายงานการขนส่งให้กรมการขนส่งทางบกทราบทุกสามเดือน

ข้อ
๗  ผู้ได้รับใบอนุญาตประกอบการขนส่งต้องรายงานอุบัติเหตุที่เกิดจากการขนส่งในกิจการของตนที่มีผู้เสียชีวิต
บาดเจ็บสาหัส
หรือมีความเสียหายของทรัพย์สินที่มีมูลค่าความเสียหายตามที่อธิบดีประกาศกำหนดต่อกรมการขนส่งทางบกภายในสามสิบวันนับแต่วันที่เกิดอุบัติเหตุ
รายงานอุบัติเหตุที่เกิดจากการขนส่งตามวรรคหนึ่งอย่างน้อยต้องมีรายการ
ดังต่อไปนี้
(๑)
ผู้ได้รับใบอนุญาตประกอบการขนส่ง
(๒)
ผู้ประจำรถ
(๓)
รถที่เกิดอุบัติเหตุ
(๔)
คู่กรณี
(๕)
สถานที่และเวลาที่เกิดเหตุ
(๖)
ผู้บาดเจ็บ และความเสียหาย
(๗)
ลักษณะหรือพฤติการณ์ที่เกิดอุบัติเหตุ
(๘)
สาเหตุการเกิดอุบัติเหตุ

ข้อ
๘  แบบของสมุดประจำรถ
ประวัติผู้ประจำรถ รายงานการขนส่ง และรายงานอุบัติเหตุที่เกิดจากการขนส่ง
ให้เป็นไปตามที่อธิบดีประกาศกำหนด

ข้อ
๙  การจัดส่งข้อมูลประวัติผู้ประจำรถ
รายงานการขนส่ง และรายงานอุบัติเหตุที่เกิดจากการขนส่ง ให้เป็นไปตามวิธีการที่อธิบดีประกาศกำหนด

ให้ไว้ ณ วันที่ ๒๒
มีนาคม พ.ศ. ๒๕๕๙
ออมสิน  ชีวะพฤกษ์
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่กฎกระทรวง ฉบับที่ ๕๐ (พ.ศ. ๒๕๓๗)
ออกตามความในพระราชบัญญัติการขนส่งทางบก พ.ศ. ๒๕๒๒
ได้ใช้บังคับมาเป็นระยะเวลานานแล้วและไม่สอดคล้องกับรูปแบบการใช้เทคโนโลยีในการขนส่งที่เปลี่ยนแปลงไป
อีกทั้งรูปแบบและการส่งรายงานต่าง ๆ ยังไม่มีความยืดหยุ่นและสอดคล้องกับความต้องการข้อมูลของทางราชการที่จะนำไปใช้ประโยชน์ได้
และเพื่อให้กรมการขนส่งทางบกมีข้อมูลสำหรับใช้ในการวางแผนและกำหนดยุทธศาสตร์ด้านการขนส่งให้เหมาะสมยิ่งขึ้น
สมควรปรับปรุงกฎกระทรวงดังกล่าว
เพื่อกำหนดประเภทผู้ได้รับใบอนุญาตประกอบการขนส่งที่ต้องจัดให้มีสมุดประจำรถ
ประวัติผู้ประจำรถ รายงานการขนส่ง และรายงานอุบัติเหตุที่เกิดจากการขนส่ง
ตามหลักเกณฑ์และวิธีการที่กำหนดเสียใหม่
รวมทั้งเพิ่มเติมข้อกำหนดเกี่ยวกับการจัดทำรายงานการขนส่งด้วย  จึงจำเป็นต้องออกกฎกระทรวงนี้

ปริยานุช/จัดทำ
๑ เมษายน ๒๕๕๙

ชวัลพร/ตรวจ
๑ เมษายน ๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๓๐ ก/หน้า ๓๑/๓๑ มีนาคม ๒๕๕๙